title: Decizia 2013/320/PESC a Consiliului din 24 iunie 2013 de sprijinire a activităților de securitate fizică și gestionare a stocurilor pentru reducerea riscului de comerț ilicit cu arme de calibru mic și armament ușor (SALW) și muniția aferentă în Libia și în regiunea acesteia

text:
               26.6.2013

               RO

               Jurnalul Oficial al Uniunii Europene

               L 173/54

         DECIZIA 2013/320/PESC A CONSILIULUI
   din 24 iunie 2013
   de sprijinire a activităților de securitate fizică și gestionare a stocurilor pentru reducerea riscului de comerț ilicit cu arme de calibru mic și armament ușor (SALW) și muniția aferentă în Libia și în regiunea acesteia
   CONSILIUL UNIUNII EUROPENE,
   având în vedere Tratatul privind Uniunea Europeană în special articolul 26 alineatul (2) și articolul 31 alineatul (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               După revolta populară din Libia din februarie 2011 și conflictul armat care a rezultat, Libia se confruntă cu un volum masiv de stocuri de arme și muniție convențională, inclusiv un mare număr de articole inutilizabile și periculoase. Răspândirea necontrolată a armelor de calibru mic și a armamentului ușor („SALW”) și a muniției aferente a alimentat insecuritatea în Libia, în țările vecine și în regiunea înconjurătoare, conducând la exacerbarea conflictului și subminând procesul de pace post-conflict, reprezentând astfel o amenințare serioasă la adresa păcii și securității.

               (2)

               În continuarea sprijinului acordat de Uniune poporului libian în timpul conflictului și după acesta, Uniunea se angajează să coopereze mai departe cu Libia într-o gamă largă de aspecte, inclusiv aspecte legate de securitate, și să sprijine procesul de tranziție la democrație, pace și securitate durabile.

               (3)

               La 15 și 16 decembrie 2005, Consiliul European a adoptat Strategia UE de combatere a acumulării ilicite și a traficului ilicit de SALW, precum și de muniție aferentă. Strategia respectivă recunoaște că abundența de stocuri de SALW și muniția aferentă facilitează accesul civililor, al infractorilor, al teroriștilor și al luptătorilor la aceste arme în egală măsură, și subliniază necesitatea trecerii la acțiuni preventive de combatere a furnizării ilegale și a cererii de arme convenționale. De asemenea, strategia evidențiază Africa drept continentul cel mai afectat de impactul conflictelor interne agravate de influxul destabilizator de SALW.

               (4)

               La 23 mai 2012, Libia, Sudan, Republica Centrafricană, Ciad și Republica Democratică Congo au semnat Declarația de la Khartoum privind controlul armelor de calibru mic și al armamentului ușor pe teritoriul țărilor vecine Sudanului de Vest. În Declarația de la Khartoum, Libia și celelalte țări semnatare s-au angajat, între altele, la consolidarea capacităților și a instituțiilor naționale pentru elaborarea și punerea în aplicare a strategiilor de control, a planurilor naționale de acțiune și a intervențiilor în ceea ce privește SALW, inclusiv a securității fizice și a gestionării stocurilor („PSSM”) de SALW și de muniție aferentă deținute de stat, în conformitate cu standardele internaționale.

               (5)

               Declarația de la Khartoum cheamă organizațiile regionale și internaționale să asigure sprijin tehnic și financiar în coordonare cu comunitatea internațională pentru punerea în aplicare a rezultatelor conferinței de la Khartoum de la 22 și 23 mai 2012 și a tuturor activităților și inițiativelor subsecvente pentru abordarea subiectului SALW în fiecare țară.

               (6)

               La 18 iunie 2004, Libia a ratificat Protocolul împotriva fabricării ilicite și a traficului ilicit cu arme de foc, cu piese, elemente și muniție pentru acestea, anexat la Convenția Organizației Națiunilor Unite împotriva criminalității organizate transnaționale.

               (7)

               Agenția germană pentru cooperare internațională, Deutsche Gesellschaft für internationale Zusammenarbeit (GIZ) GmbH („GIZ”), se află în procesul de elaborare a unui proiect privind controlul armelor convenționale în Libia. La 2 mai 2012, GIZ și Centrul libian de acțiune împotriva minelor, ca parte a Ministerului Apărării, au convenit asupra unui plan de program privind acțiuni împotriva minelor și controlul armelor convenționale. Programul privind controlul armelor convenționale în Libia(„programul”) în ansamblul său este alcătuit din două module specifice și este cofinanțat de Uniune și de Ministerul Federal al Afacerilor Externe din Germania.

               (8)

               Este necesar să se asigure, în cea mai mare măsură posibil, asumarea de către Libia a punerii în aplicare a activităților de PSSM, în conformitate cu principiile de bază ale asumării naționale și ale responsabilizării efective a partenerilor locali. În consecință, programul încearcă să implice părți interesate libiene relevante, inclusiv, după caz, Ministerul de Interne, Ministerul Apărării, Forțele Armate și alți actori relevanți, în activități de PSSM. GIZ va asigura sprijin operațional și consultanță tehnică partenerilor-cheie ai programului.

               (9)

               Programul recunoaște dinamica actuală din Libia și necesitatea implicării încă de la început a tuturor părților interesate și a partenerilor naționali potențiali. De asemenea, acesta va construi parteneriate cu organizațiile neguvernamentale internaționale specializate în acțiuni împotriva minelor și aspecte legate de PSSM, care și-au demonstrat deja capacitățile operaționale în Libia. Programul pune accent, în plus, pe stimularea cooperării regionale cu țările vecine. Uniunea consideră că asistența financiară acordată GIZ ar contribui la reducerea riscurilor legate de răspândirea ilicită potențială de arme convenționale și de muniție în și din Libia și regiunea înconjurătoare,

         ADOPTĂ PREZENTA DECIZIE:
   Articolul 1
   (1)   Uniunea urmărește promovarea păcii și a securității în Libia și în regiunea înconjurătoare prin sprijinirea de măsuri menite să asigure eficiența securității fizice și a gestionării stocurilor de armament din arsenalurile libiene de către autoritățile statale libiene pentru reducerea riscurilor la adresa păcii și a securității de pe urma răspândirii ilicite și a acumulării excesive de SALW și de muniție aferentă, inclusiv promovarea unui multilateralism efectiv la nivel regional în acest context.
   (2)   Activitățile care urmează a fi susținute de Uniune au următoarele obiective specifice:

               —

               sprijinirea instituțiilor statale libiene în vederea elaborării unei strategii naționale și a unor proceduri standard de operare pentru PSSM;

               —

               sprijinirea instituțiilor statale libiene în instituirea unui cadru de formare în aspecte legate de PSSM;

               —

               sprijinirea reabilitării și a gestionării securității zonelor de depozitare a muniției în conformitate cu standardele naționale;

               —

               asigurarea de unități de depozitare temporară a armelor convenționale și a stocurilor de muniție;

               —

               sprijinirea relocării zonelor de depozitare a muniției situate în zone populate;

               —

               realizarea unui studiu de fezabilitate privind opțiuni de reducere a stocurilor disponibile de muniție prin reciclare;

               —

               stimularea cooperării regionale cu țările vecine în aspecte legate de PSSM;

               —

               stabilirea unui sistem rezilient de gestionare a riscurilor pentru a asigura realizarea programului într-un mediu de punere în aplicare în schimbare rapidă.

         (3)   Pentru realizarea obiectivului menționat la alineatul (1), Uniunea vizează sprijinirea instituțiilor statale libiene la reabilitarea instalațiilor nesigure de depozitare a muniției, care au fost avariate în decursul conflictului și asigurarea unei securități fizice și a unei gestionări eficiente a stocurilor din arsenale. Proiectul este pus în aplicare urmând principiul asumării naționale având drept obiectiv sustenabilitatea pe termen lung. În consecință, toate activitățile se coordonează cu instituțiile statale libiene corespunzătoare și cu alte părți interesate relevante. În plus, proiectul urmează abordarea de „a nu face rău” în contextul sensibilității conflictului.
   În anexă se prevede o descriere detaliată a proiectului.
   Articolul 2
   (1)   Înaltul Reprezentant al Uniunii pentru politica externă și de securitate comună („ÎR”) este responsabil de punerea în aplicare a prezentei decizii.
   (2)   Punerea în aplicare din punct de vedere tehnic a proiectului menționat la articolul 1 alineatul (3) se încredințează Deutsche Gesellschaft für Internationale Zusammenarbeit (GIZ) GmbH („GIZ”).
   (3)   GIZ își îndeplinește sarcinile sub responsabilitatea ÎR. În acest sens, ÎR încheie acordurile necesare cu GIZ.
   Articolul 3
   (1)   Valoarea de referință financiară pentru punerea în aplicare a proiectului menționat la articolul 1 este de 5 000 000 EUR. Bugetul total estimat pentru ansamblul proiectului este de 6 600 000 EUR, sumă ce va fi oferită prin cofinanțare împreună cu Ministerul Federal al Afacerilor Externe din Germania.
   (2)   Cheltuielile finanțate din suma prevăzută la alineatul (1) sunt gestionate în conformitate cu procedurile și normele aplicabile bugetului Uniunii.
   (3)   Comisia supraveghează gestionarea corespunzătoare a cheltuielilor menționate la alineatul (1). În acest sens, aceasta încheie acordul necesar cu GIZ. Acordul respectiv stipulează că GIZ trebuie să asigure vizibilitatea contribuției Uniunii în raport cu mărimea acestei contribuții.
   (4)   Comisia depune eforturile necesare pentru a încheia acordul menționat la alinatul (3) cât mai curând posibil după intrarea în vigoare a prezentei decizii. Comisia informează Consiliul cu privire la eventualele dificultăți survenite în decursul respectivului proces și cu privire la data încheierii acordului.
   Articolul 4
   (1)   ÎR raportează Consiliului cu privire la punerea în aplicare a prezentei decizii pe baza unor rapoarte periodice pregătite de către GIZ. Aceste rapoarte stau la baza evaluării efectuate de Consiliu.
   (2)   Comisia raportează cu privire la aspectele financiare ale proiectului menționat la articolul 1.
   Articolul 5
   (1)   Prezenta decizie intră în vigoare la data adoptării.
   Prezenta decizie se reexaminează și se revizuiește ținând cont de situația politică din Libia nu mai târziu de 24 de luni de la data încheierii acordului menționat la articolul 3 alineatul (3).
   (2)   Prezenta decizie expiră după 60 de luni de la data încheierii acordului menționat la articolul 3 alineatul (3), cu excepția unei decizii contrare ca rezultat al revizuirii efectuate în conformitate cu alineatul (2). Totuși, aceasta expiră după șase luni de la data intrării sale în vigoare în situația în care acordul respectiv nu a fost încheiat în acel interval.

      Adoptată la Luxemburg, 24 iunie 2013.

            Pentru Consiliu

            Președintele

         C. ASHTON

      ANEXĂ

         Programul privind controlul armelor convenționale în Libia

      1.   CONTEXT ȘI JUSTIFICARE

      1.1   Context

      În cursul revoluției libiene din 2011, regimul Gaddafi a pierdut controlul asupra unor părți substanțiale ale arsenalului acestuia de arme convenționale. Drept rezultat, depozitele de arme au fost accesibile luptătorilor opoziției, atât civili, cât și militari. De la încheierea luptelor, nu s-a reinstaurat pe deplin controlul central asupra arsenalului de arme, iar proliferarea armelor și traficul de arme afectează conflictele din regiunile învecinate. În plus, armele convenționale au pătruns în casele civililor, conducând la o vastă deținere privată de arme convenționale în cadrul societății libiene. Mai mult, resturi explozive de război contaminează zonele adiacente zonelor de depozitare a armelor și a munițiilor, terenuri agricole și spații publice.
      Potrivit instituțiilor guvernamentale libiene, există o nevoie urgentă pentru un control central, sporit al armelor convenționale și muniției pe întreg teritoriul Libiei. Pentru a furniza acest control în mod eficace, instituțiile guvernamentale libiene au identificat o necesitate privind transferul de cunoștințe, echipamentele și capacitățile tehnice. În plus, organizațiile societății civile libiene care desfășoară activități în acest domeniu nu dispun de mijloace financiare și trebuie să își îmbunătățească capacitățile tehnice. Ca reacție la aceste provocări, Deutsche Gesellschaft für Internationale Zusammenarbeit (GIZ) GmbH („GIZ”) și conducerea Centrului libian de acțiune împotriva minelor („LMAC”), sub auspiciile Ministerului libian al Apărării, au ajuns la un acord privind un program de sprijin în domeniul controlului armelor convenționale, inclusiv al securității fizice și a gestionării stocurilor („PSSM”).
      Pe baza unei propuneri de proiect înaintate de GIZ, în octombrie 2012 Ministerul Federal al Afacerilor Externe din Germania („FFO”), a însărcinat GIZ să pună în aplicare Programul privind controlul armelor convenționale în Libia („programul”). Durata proiectului este de 5 ani (60 de luni), împărțită în 4 etape. Bugetul total estimat pentru proiect este de 6 600 000 EUR, sumă oferită prin cofinanțare de către doi donatori, FFO și Uniunea. Contribuția FFO este de 1 600 000 EUR, iar contribuția Uniunii este de maxim 5 000 000 EUR. Răspunderea pentru gestionarea punerii în aplicare revine GIZ.
      Punerea în aplicare a activităților a început la 1 noiembrie 2012 și se va încheia la 31 octombrie 2017. FFO va acoperi costurile aferente modulului de dezvoltare a capacităților, precum și eventualele costuri aferente modulului PSSM considerate ca fiind neeligibile de Uniune.
      Sprijinul pentru partenerii libieni va fi acordat sub forma transferului de cunoștințe de către experți pe termen lung și pe termen scurt care vor organiza și vor realiza formări specializate, sub forma furnizării de materiale și de echipamente și sub forma unor contribuții financiare pentru punerea în aplicare a măsurilor prin intermediul instituțiilor guvernamentale și al agențiilor specializate, inclusiv a unor granturi.
      Modalitățile de cooperare dintre GIZ și FFO sunt detaliate într-un acord-cadru semnat de GIZ și de FFO în 2005.
      Modalitățile de cooperare dintre GIZ și Comisie vor fi detaliate în cadrul acordului semnat de GIZ și de Comisie.
      1.2   Justificarea sprijinului acordat în cadrul PESC, vizibilitate și durabilitate

      Răspândirea necontrolată a armelor convenționale și a muniției aferente în Libia în urma evenimentelor din februarie 2011 și ulterior a alimentat insecuritatea în Libia, în țările vecine și în regiune, conducând la exacerbarea conflictului și subminând procesul de pace post-conflict, reprezentând astfel o amenințare serioasă la adresa păcii și securității. De asemenea, Strategia UE de combatere a acumulării ilicite și a traficului ilicit de SALW, precum și de muniție aferentă evidențiază Africa drept continentul cel mai afectat de impactul conflictelor interne agravate de influxul destabilizator de arme de calibru mic și de armament ușor („SALW”). Sprijinul acordat de Uniune programului urmărește să răspundă acestor amenințări. De asemenea, acesta asigură faptul că politica sa de securitate și de dezvoltare sunt coerente. În urma sprijinului acordat de Uniune poporului libian în timpul și după conflict, în special sprijinul acordat prin intermediul componentei pe termen scurt a Instrumentului de Stabilitate către Consiliul danez pentru refugiați, DanishChurchAid și Grupul consultativ în materie de mine pentru eliminarea UXO și sporirea conștientizării riscurilor reprezentate de SALW și de resturile explozive de război în rândul populației civile, Uniunea se angajează să coopereze în continuare cu Libia cu privire la o gamă amplă de aspecte, inclusiv aspecte în materie de securitate.
      Pentru a exploata la maximum mijloacele de care dispune Uniunea, în interiorul Uniunii și în cadrul relațiilor bilaterale ale Uniunii, Uniunea va sprijini programul prin intermediul cofinanțării comune, pentru a-și oferi sprijinul efectiv prin partajarea capacităților și a sistemelor tehnice și de gestionare, precum și pentru a încuraja utilizarea monitorizării, a evaluării și a procedurilor contabile comune.
      Fiind una dintre organizațiile principale în domeniul serviciilor de cooperare internațională pentru dezvoltare durabilă, GIZ are experiență îndelungată în ceea ce privește asigurarea propriei vizibilități, împreună cu cea a partenerilor săi. În acest scop, GIZ dispune de propriul departament de comunicare instituțională, având la dispoziție instrumente specializate de comunicare externă. Astfel, vizibilitatea Uniunii va fi asigurată printr-o strategie de marcă (branding) și publicitate adecvate, evidențiind rolul Uniunii, asigurând transparența acțiunilor Uniunii și sensibilizarea publicului larg sau specific cu privire la motivele programului, precum și cu privire la sprijinul acordat de Uniune pentru program și rezultatele acestui sprijin. Publicitatea poate lua forma unor publicații și rapoarte, evenimente, fotografii, documente video etc. Materialele produse în cadrul proiectului vor afișa în mod clar steagul Uniunii, în conformitate cu orientările Uniunii privind folosirea și reproducerea corespunzătoare a steagului.
      Proiectul are drept scop realizarea durabilității măsurilor preconizate prin structura sa specială și prin abordarea pe mai multe niveluri. Este conceput ca un proiect pe termen mediu, cu o durată de cinci ani, pentru a reduce decalajul dintre operațiile pe termen scurt pentru situații de urgență și proiectele pe termen lung pentru favorizarea dezvoltării durabile. De la început, partenerii libieni vor fi implicați în elaborarea proiectului, asigurând în cea mai mare măsură posibilă asumarea națională și, prin intermediul unei etape de predare de șase luni la final, aceștia vor fi pregătiți să preia responsabilitatea în întregime după cinci ani. Mai mult, GIZ va desfășura activități la niveluri diferite, colaborând cu instituții de stat, cu organizații neguvernamentale și cu societatea civilă, precum și cu donatori internaționali. Pentru a asigura continuarea activităților proiectului într-o țară instabilă precum Libia, proiectul este dotat cu o componentă de gestionare a riscurilor. Durabilitatea măsurilor dincolo de durata proiectului este promovată în mod special prin integrarea în proiect a elementelor referitoare la dezvoltarea capacităților umane, dezvoltarea instituțională și crearea de rețele la nivel regional. Aceasta înseamnă că respectivele capacități vor fi sporite pentru a asigura faptul că instituțiile de stat libiene pot desfășura inițiativele conexe necesare, după cum va fi cazul în viitor.
      2.   OBIECTIVE

      2.1   Obiectivul general

      Programul are drept obiectiv sprijinirea instituțiilor de stat libiene, astfel încât acestea să exercite un control național efectiv asupra armelor convenționale și muniției aferente, să reducă la minimum riscul proliferării ilicite a armelor convenționale și muniției aferente și să gestioneze consecințele în materie de securitate ale conflictului armat libian. În special, proiectul urmărește să consolideze instituțiile de stat și organizațiile neguvernamentale libiene în domeniul controlului armelor convenționale și al muniției. Proiectul va încerca să încurajeze, de asemenea, cooperarea regională.
      2.2   Obiective specifice

                  (i)

                  sprijinirea instituțiilor de stat libiene însărcinate cu supravegherea și coordonarea în domeniul controlului armelor convenționale și al acțiunii împotriva minelor ( LMAC) pentru îndeplinirea atribuțiilor lor;

                  (ii)

                  consolidarea organizațiilor neguvernamentale libiene care desfășoară activități în domeniul controlului armelor și al acțiunii împotriva minelor în ceea ce privește atribuțiile acestora de promovare, de sensibilizare, precum și atribuțiile tehnice;

                  (iii)

                  sprijinirea instituțiilor statului libian însărcinate cu coordonarea și supravegherea în domeniul PSSM în dezvoltarea, coordonarea și punerea în aplicare a măsurilor legate de PSSM;

                  (iv)

                  sprijinirea în mod direct a implementării activităților legate de gestionarea stocurilor, inclusiv relocarea depozitelor în afara zonelor populate, reabilitarea depozitelor de muniție la standarde naționale și furnizarea și instalarea de unități de depozitare temporară a munițiilor;

                  (v)

                  stimularea cooperării regionale, a schimbului de cunoștințe și a învățării reciproce în ceea ce privește PSSM, precum și proliferarea și acumularea ilicită de arme convenționale.

            3.   MODULELE PROIECTULUI ȘI REZULTATELE PRECONIZATE

      Proiectul este alcătuit din două module specifice:

                  3.1

                  Dezvoltarea capacităților (finanțat de FFO) și

                  3.2

                  PSSM (finanțat de Uniune)

            3.1   Dezvoltarea capacităților (finanțat de FFO)

      Acest modul are drept obiectiv consolidarea capacităților instituțiilor de stat libiene însărcinate cu supravegherea și coordonarea în domeniul controlului armelor convenționale și al acțiunii împotriva minelor, precum și ale organizațiilor neguvernamentale libiene implicate în controlul armelor și în acțiunea împotriva minelor. Acesta include promovarea dezvoltării organizatorice, îmbunătățirea gestiunii financiare și a controlului calității, precum și dezvoltarea competențelor tehnice.
      În conformitate cu obiectivele generale ale programului, acest model utilizează principiul asumării naționale și urmărește consolidarea instituțiilor și capacităților libiene, în vederea obținerii durabilității pe termen lung. Dezvoltarea capacităților se va axa pe două aspecte. Atenția principală va fi acordată autorității naționale în materie de acțiune împotriva minelor, LMAC, parte integrantă a Ministerului Apărării. Cel de al doilea aspect căruia i se va acorda atenție va fi reprezentat de organizațiile societății civile libiene implicate în activitățile de eliminare și de sensibilizare.
      Rezultatul 1: Vor fi identificate și precizate necesitățile privind formarea și echipamentul LMAC, autoritatea națională libiană numită de Ministerul Afacerilor Externe din Libia ca responsabilă cu supravegherea și coordonarea în domeniul controlului armelor convenționale și al acțiunii împotriva minelor. LMAC va elabora strategii, printre altele, pentru consolidarea capacității instituționale în domeniul dezvoltării organizatorice, al gestiunii financiare și al controlului calității.

                  Activitatea 1

                  :

                  Elaborarea și analizarea unei evaluări a necesităților în ceea ce privește capacitățile instituționale;

                  Activitatea 2

                  :

                  Elaborarea unui plan de afaceri și a unui sistem de control al calității;

                  Activitatea 3

                  :

                  Instituirea unui program-cadru pentru educația și formarea celor care fac parte din personalul facilităților de depozitare a armelor și a muniției;

                  Activitatea 4

                  :

                  Sprijinirea instalării unor birouri de coordonare ale instituției partenere (LMAC).

            Rezultat:

                  —

                  realizarea și documentarea unei evaluări a necesităților în ceea ce privește dezvoltarea capacităților instituționale ale LMAC până la sfârșitul celei de a optsprezecea luni a proiectului;

                  —

                  dezvoltarea de către instituția în cauză (LMAC) a unui plan de afaceri și a unui proces de control al calității până la sfârșitul celei de a treizecea luni a proiectului;

                  —

                  dotarea adecvată a instituției în cauză (LMAC) până la sfârșitul celei de a treizecea luni a proiectului;

                  —

                  elaborarea cadrului de formare în colaborare cu instituția parteneră (LMAC).

            Alte rezultate ale acestor activități vor fi precizate până la sfârșitul celei de a șasea luni a proiectului în colaborare cu LMAC. Având în vedere recenta numire a instituției partenere de către Ministerul Afacerilor Externe din Libia, indicatorii relevanți vor fi precizați în cel mai scurt timp.
      Rezultatul 2: Vor fi identificate și exprimate nevoile privind formarea și echipamentul pentru organizațiile neguvernamentale libiene în domeniul controlului armelor convenționale și al acțiunii împotriva minelor. Vor fi consolidate capacitățile acestor organizații neguvernamentale, în special în ceea ce privește competențele de gestionare, de gestiune financiară și tehnice.

                  Activitatea 1

                  :

                  Formare privind gestionarea și gestiunea financiară;

                  Activitatea 2

                  :

                  Măsuri de formare tehnică în domeniul acțiunii împotriva minelor.

            Rezultat:

                  —

                  realizarea a trei formări pe an în domeniul gestionării pentru organizații neguvernamentale, în 2013, 2014 și 2015.

            3.2   PSSM (finanțat de Uniune)

                  Activitatea 1

                  :

                  Elaborarea unei strategii naționale și a unor proceduri standard de operare pentru PSSM;

                  Activitatea 2

                  :

                  Instituirea unui cadru de formare în aspecte referitoare la PSSM;

                  Activitatea 3

                  :

                  Reabilitarea și gestionarea securității zonelor de depozitare a muniției;

                  Activitatea 4

                  :

                  Furnizarea de unități de depozitare temporară;

                  Activitatea 5

                  :

                  Relocarea zonelor de depozitare a muniției;

                  Activitatea 6

                  :

                  Opțiuni de reciclare pentru stocuri de muniții;

                  Activitatea 7

                  :

                  Cooperarea regională în aspecte legate de PSSM;

                  Activitatea 8

                  :

                  Instituirea unui sistem rezilient de gestionare a riscurilor.

            3.2.1   Elaborarea unei strategii naționale și a unor proceduri standard de operare pentru PSSM

      Obiective:
      Această activitate va îmbunătăți coordonarea între instituțiile libiene implicate în gestionarea stocurilor de armament și va avea drept rezultat o mai mare calitate a punerii în aplicare a procedurilor de gestionare a stocurilor menționate, sporind, prin aceasta, nivelul de securitate și siguranță a stocurilor de arme convenționale și muniție. Instituțiile de stat libiene însărcinate cu coordonarea și supravegherea în domeniul PSSM vor avea posibilitatea de a dezvolta, de a coordona și de a pune în aplicare măsuri legate de PSSM.
      Descriere:

                  —

                  Cercetarea și revizuirea strategiilor naționale existente și a procedurilor standard de operare (PSO-uri) în domenii legate de PSSM și generarea de lecții învățate pentru elaborarea unei noi strategii naționale și a unor PSO-uri revizuite;

                  —

                  Diseminarea și discutarea lecțiilor învățate și a liniilor generale ale unei strategii naționale în cadrul unui proces participativ de consultare cu toate părțile interesate relevante, inclusiv, de exemplu, Ministerul de Interne, Ministerul Apărării, Ministerul de Externe, Forțele Armate Libiene, Garda Națională și ONG-uri naționale;

                  —

                  Furnizarea de sprijin organizațional și expertiză tehnică autorității libiene responsabile pentru redactarea strategiei naționale și elaborarea PSO-urilor;

                  —

                  Sprijinirea unei instituții naționale răspunzătoare pentru facilitarea unei revizuiri a strategiei și a procesului de găsire a consensului cu părțile interesate relevante pentru finalizarea strategiei naționale și a PSO-urilor în ceea ce privește PSSM.

            Rezultat:

                  —

                  elaborarea unei strategii naționale care acoperă PSSM;

                  —

                  Elaborarea de PSO-uri pentru PSSM.

            3.2.2   Instituirea unui cadru de formare în aspecte referitoare la PSSM

      Obiective:
      Activitatea va avea drept rezultat îmbunătățirea formării pentru cei care fac parte din personalul facilităților de depozitare a armelor și a muniției și, astfel, va contribui la îmbunătățirea securității la aceste facilități.
      Descriere:

                  —

                  Revizuirea evaluărilor privind necesitățile de formare existente în domenii legate de PSSM și generarea de lecții învățate pentru elaborarea unui nou cadru de formare;

                  —

                  Realizarea unui studiu al entităților partenere și al instituțiilor de formare existente și planificate pentru cursurile de formare în ceea ce privește PSSM;

                  —

                  Facilitarea procesului de consultare a părților interesate cu scopul de a genera o viziune globală și obiective-cheie pentru un viitor cadru național de formare în PSSM;

                  —

                  Facilitarea procesului de redactare a unui cadru de formare de către o echipă de experți care să includă experți libieni și internaționali. Cadrul de formare ar trebui să includă definirea grupului-țintă, o strategie de contactare și selectare a grupului-țintă, redactarea unei programe de formare, definirea metodelor de formare, un cadru temporal, un concept pentru personal, calculul costurilor, precum și redactarea unui sistem de documentare și evaluare.

            Rezultat:

                  —

                  organizarea de ateliere pentru procesul de consultare a părților interesate și a procesului de redactare;

                  —

                  elaborarea cadrului de formare.

            3.2.3   Reabilitarea și gestionarea securității zonelor de depozitare a muniției

      Obiective:
      Reducerea semnificativă a riscului de furt, de jaf și de acces neautorizat la depozite de arme convenționale și muniție.
      Descriere:

                  —

                  Revizuirea descrierilor existente ale zonelor de depozitare a muniției (ZDM-uri), precum și a rapoartelor comunitare privind depozite nesecurizate de arme și muniții în zone populate și redactarea unui raport în care să se prezinte în detaliu rezultatele revizuirii;

                  —

                  Facilitarea procesului de atribuire de către instituțiile libiene relevante a priorităților pentru selectarea ZDM-urilor care urmează a fi reabilitate ca proiect-pilot;

                  —

                  Comandarea unui studiu de fezabilitate tehnică și contractarea unor echipe de proiectare în construcții pentru propunerea de opțiuni de reabilitare eficiente din punct de vedere al costurilor;

                  —

                  Facilitarea găsirii consensului în ceea ce privește ZDM-urile care trebuie reabilitate. În procesul de adoptare a deciziilor se vor include următoarele criterii de selecție: priorități de selecție la nivel național, amenințări legate de securitate la adresa populației locale, asigurarea accesului de către actorii de securitate respectivi (consilii militare etc.), constrângeri operaționale și financiare și preferințe comunitare;

                  —

                  Facilitarea externalizării unui studiu tehnic și a elaborării unor termeni de referință (TR) și facilitarea procedurii de contractare pentru proiectele de reabilitare respective;

                  —

                  Facilitarea monitorizării comune și a evaluării calității;

                  —

                  Facilitarea elaborării unui concept de siguranță și securitate pentru ZDM-uri pilot;

                  —

                  Furnizarea de echipament de securitate pentru ZDM-uri pilot;

                  —

                  Asigurarea de formare pentru personalul potențial al facilităților de depozitare.

            Rezultat:

                  —

                  Reabilitarea unui număr fix de facilități de depozitare a muniției ( numărul va fi stabilit la sfârșitul etapei 1).

            3.2.4   Furnizarea de unități de depozitare temporară

      Obiective:
      Această activitate va avea ca rezultat un control mai bun al arsenalurilor de arme convenționale libiene selectate, scăzând riscul de furt și îmbunătățind protecția civililor împotriva exploziilor necontrolate.
      Descriere:

                  —

                  Contractarea unui studiu al amplasamentelor potențiale pentru unități de depozitare temporară și a unui studiu de fezabilitate privind opțiuni eficiente din punctul de vedere al costurilor pentru implementarea de unități de depozitare temporară. Rezultatele studiului vor fi detaliate într-un raport privind locurile în care să se amplaseze unități de depozitare temporară și specificațiile tehnice ale acestora;

                  —

                  Facilitarea găsirii consensului în ceea ce privește locurile în care să se construiască unități de depozitare temporară. În procesul de adoptare a deciziilor se vor include următoarele criterii de selecție: priorități naționale, amenințări legate de securitate la adresa populației locale, asigurarea accesului de către actorii de securitate respectivi (consilii militare etc.), constrângeri operaționale și financiare și preferințe comunitare;

                  —

                  Facilitarea externalizării unui studiu tehnic și a elaborării unor TR și facilitarea procedurii de contractare pentru proiectele de construcție respective;

                  —

                  Facilitarea monitorizării comune și a evaluării calității;

                  —

                  Facilitarea elaborării unui concept de siguranță și securitate pentru fiecare unitate de depozitare temporară;

                  —

                  Furnizarea de echipament de securitate pentru unități de depozitare temporară selectate;

                  —

                  Asigurarea de formare pentru personalul potențial al unităților de depozitare.

            Rezultat:

                  —

                  Stabilirea unui număr fix de facilități de depozitare temporară a muniției ( numărul va fi stabilit la sfârșitul etapei 1).

            3.2.5.   Relocarea zonelor de depozitare a muniției

      Obiective:
      Implementarea acestei activități va avea drept rezultat îmbunătățirea situației securității în zonele de depozitare și în zonele învecinate populate.
      Descriere:

                  —

                  Contractarea unui studiu al amplasamentelor de pe teritoriul Libiei care trebuie relocate;

                  —

                  Contractarea unui studiu de fezabilitate și a unui raport asociat privind opțiuni eficiente din punctul de vedere al costurilor pentru transport/relocare și privind opțiuni pentru amplasamente în care ZDM-urile pot fi relocate;

                  —

                  Facilitarea găsirii consensului în ceea ce privește selectarea ZDM-urilor care trebuie relocate. În procesul de adoptare a deciziilor se vor include următoarele criterii de selecție: priorități naționale, amenințări legate de securitate la adresa populației locale, asigurarea accesului de către actorii de securitate respectivi (consilii militare etc.), constrângeri operaționale și financiare și preferințe comunitare;

                  —

                  Facilitarea externalizării unui studiu tehnic și a elaborării unor termeni de referință (TR) și facilitarea procedurii de contractare pentru proiectele de relocare/transport respective;

                  —

                  Facilitarea monitorizării comune și a evaluării calității;

            Rezultat:

                  —

                  Relocarea unui număr fix de facilități de depozitare a muniției ( numărul va fi stabilit la sfârșitul etapei 1).

            3.2.6   Opțiuni de reciclare pentru stocuri de muniție

      Obiectiv:
      Realizarea unui studiu de fezabilitate privind opțiuni de reducere a stocurilor disponibile de muniție prin reciclare, creând astfel un stimul pentru distrugerea armelor convenționale.
      Descriere:

                  —

                  Redactarea TR împreună cu autoritățile libiene corespunzătoare;

                  —

                  Facilitarea unui proces de licitație și de selecție la nivel internațional;

                  —

                  Contractarea studiului de fezabilitate;

                  —

                  Facilitarea controlului comun de calitate a studiului de fezabilitate;

                  —

                  Diseminarea rezultatelor studiului către părțile interesate libiene corespunzătoare;

                  —

                  Facilitarea traducerii și a tipăririi studiului.

            Rezultat:

                  —

                  Raportul studiului de fezabilitate privind opțiuni de reducere a stocurilor disponibile de muniție prin reciclare;

                  —

                  Atelier de diseminare.

            3.2.7   Cooperarea regională în aspecte legate de PSSM

      Obiectiv:
      Activitatea va îmbunătăți interacțiunea și coordonarea regională și va extinde, astfel, experiența și capacitățile instituțiilor de stat și ale organizațiilor neguvernamentale relevante implicate în controlul armelor convenționale, precum și în gestionarea stocurilor din regiune.
      Descriere:

                  —

                  Sprijinirea organizării a până la două conferințe regionale de două zile ca forumuri pentru dialog regional, informare, schimb de cunoștințe și învățare reciprocă într-o abordare pe trei căi: i) participanți de nivel înalt din instituții de stat,; ii) executanți tehnici în domeniul gestionării stocurilor de armament; și iii) organizații neguvernamentale care participă la organizarea unui număr de prezentări și ateliere;

                  —

                  Facilitarea procesului de adoptare a deciziilor în domeniile care constituie subiectele prezentărilor și ale atelierelor;

                  —

                  Facilitarea identificării participanților potențiali, precum și a vorbitorilor cu asistență din partea Uniunii, a partenerilor din Libia și din țările vecine;

                  —

                  Facilitarea elaborării de TR și a procedurii de contractare a unei firme pentru gestionare de conferințe, comunicare cu publicul și documentare.

            Rezultat:

                  —

                  Conferințe de până la două zile într-un cadru temporal de doi ani și jumătate cu până la 45 de participanți.

            3.2.8   Instituirea unui sistem rezilient de gestionare a riscurilor

      Obiectiv:
      Stimularea implementării cu succes și cu atenție acordată surselor potențiale de conflict a activităților proiectului într-un mediu cu riscuri complicate, care include o securitate publică fragilă, multiple grupuri înarmate și o situație instabilă, cu amenințări la adresa securității.
      Descriere:

                  —

                  Elaborarea de orientări de proiect pentru programarea cu atenție acordată surselor potențiale de conflict în conformitate cu abordarea de „a nu face rău” care se referă la implementarea activităților proiectului într-un mod care reduce la minimum efectele negative nedorite;

                  —

                  Realizarea unei analize a riscurilor și a amenințărilor și elaborarea unui concept de securitate care să includă proceduri standard de operare pentru program, astfel încât să ridice la nivel maxim securitatea personalului și a activelor proiectului;

                  —

                  Monitorizare constantă la fața locului a riscului și a amenințărilor și servicii de consultanță de risc la fața locului pentru personalul și operațiunile proiectului;

                  —

                  Echipament de securitate pentru protejarea personalului și a activelor proiectului;

                  —

                  Elaborarea unui instrument flexibil de gestionare a proiectului pentru asigurarea punerii în aplicare a proiectului în cazul unui mediu în care nivelul de securitate este în scădere, în mod specific a unor capacități de gestionare de la distanță.

            Rezultat:

                  —

                  Instituirea conceptului de securitate pentru proiect;

                  —

                  Dezvoltarea de orientări pentru programarea cu atenție acordată surselor potențiale de conflict;

                  —

                  Consultant privind gestionarea riscului la fața locului.

            4.   IMPLEMENTARE

      4.1   Cadrul general

      Pe baza unei propuneri de proiect înaintate de GIZ către FFO, GIZ a fost însărcinată în octombrie 2012 de FFO să implementeze modulul de dezvoltare a capacităților din cadrul Programului privind controlul armelor convenționale în Libia. Implementarea activităților a început la 1 noiembrie 2012 și se va încheia la 31 octombrie 2017. Contribuția Uniunii va extinde acest proiect prin sprijinirea unui modul suplimentar privind PSSM. Modulul privind PSSM va fi implementat în paralel cu modulul de dezvoltare a capacităților, activitățile demarând în 2013 și durând până în octombrie 2017.
      GIZ va implementa două module privind dezvoltarea capacităților și privind PSSM prin asigurarea de experți pe termen lung și pe termen scurt, precum și în cooperare cu parteneri internaționali și naționali, parțial prin acorduri de subcontractare.
      Principalul partener al GIZ pentru modulul de dezvoltare a capacităților este LMAC. Într-o notă verbală din 17 decembrie 2012 adresată ambasadei Germaniei la Tripoli, Ministerul Afacerilor Externe din Libia a confirmat că LMAC este instituția libiană însărcinată la nivel național cu supravegherea și coordonarea în domeniul controlului armelor convenționale și al acțiunii împotriva minelor și a salutat programul care va fi implementat de GIZ.
      GIZ a fost selectată să fie agenția de punere în aplicare pentru acest proiect, având în vedere competența și experiența sa specifică la nivel mondial, precum și prezentarea sa pentru Grupul de lucru CODUN privind misiunea GIZ de evaluare a Libiei și recomandările sale și strategia de acțiune propusă, în mod special, asigurarea participării și a implicării tuturor părților interesate relevante, precum și accentul asupra impactului durabil.
      4.2   Parteneri

      Pentru ambele module, activitățile din cadrul programului în Libia vor fi implementate în colaborare cu parteneri internaționali. Există mai mulți parteneri cu care GIZ va coopera și cu care deja colaborează: Misiunea Organizației Națiunilor Unite în Libia (UNSMIL) sprijină agențiile libiene, între altele, prin asigurarea consultanței strategice și tehnice în domeniul securității și controlului armelor. UNSMIL a fost mandatată în temeiul Rezoluției 2040 din 12 martie 2012 a Consiliului de Securitate al Organizației Națiunilor Unite în domeniul acțiunii împotriva minelor, al gestionării muniției și al gestionării armelor. GIZ colaborează cu alți donatori în domeniul controlului armelor și al acțiunii împotriva minelor în Libia, în special cu Statele Unite ale Americii și cu Regatul Unit.
      În timp ce responsabilitatea generală de gestionare a programului va fi în continuare a GIZ, programul va construi, de asemenea, parteneriate cu organizații neguvernamentale specializate în PSSM și în acțiuni împotriva minelor, pentru a asigura expertiză de specialitate suplimentară în cadrul celor două module și pentru a implementa activități de eliminare pe teren. Datorită abordării modulare a programului, programul va colabora cu mai multe organizații neguvernamentale, care vor fi selectate pe baza prezenței lor regionale, a punctelor forte și a punctelor slabe, precum și a experienței anterioare și a capacităților operaționale în Libia.
      4.3   Gestionarea acțiunii

      Elaborarea programului: O abordare modulară pe bază de platforme
      Programul este conceput astfel încât pot fi adăugate sau eliminate module specifice, pe parcursul programului, pentru a se putea realiza adaptarea la mediile în schimbare, într-un mod flexibil și care acordă atenție surselor potențiale de conflict. Structura permite diferiților donatori să finanțeze parțial programul, iar contribuția fiecărui donator poate fi vizibilă. În cele din urmă, programul include un cadru care asigură capacitatea de gestionare fiabilă a riscurilor și de bună gestionare a proiectelor. Prin urmare, GIZ asigură o platformă de proiect care asigură gestionarea programului și implementează ambele module ale proiectului.
      Strategia programului: patru etape în cinci ani
      Programul este conceput pentru a reduce decalajul între operațiile pentru situații de urgență care sunt finalizate în Libia și strategiile și programele naționale de dezvoltare care urmează să fie lansate și implementate de guvernul libian în următorii ani.
      Prin urmare, programul are ca orientare o strategie pe termen mediu pentru cinci ani care depășește durata ciclurilor standard de planificare pentru situații de urgență. Modulul de dezvoltare a capacităților va necesita în mod special timp și un parteneriat demn de încredere între program și partenerii naționali, pentru a produce rezultate tangibile și a asigura că, până la încheierea etapei 4, asumarea națională este corelată cu capacitățile naționale.
      Abordarea în patru etape asigură faptul că modulele programului pot fi adaptate pe parcursul programului, fie datorită diferitelor nevoi ale partenerilor, fie schimbării realităților de finanțare. De asemenea, această abordare ar permite programului să includă module suplimentare în etapa 3, în cazul în care, până la momentul respectiv, condițiile sunt mai favorabile pentru aceste domenii ale implicării decât sunt în prezent.
      Acordurile donatorilor:
      Programul este un proiect cu mai mulți donatori cofinanțat de Uniune și de FFO
      FFO monitorizează cu regularitate întregul proiect implementat de GIZ, inclusiv componenta de dezvoltare a capacităților și componenta privind PSSM prin intermediul procedurilor stabilite de FFO.
      Durata și etapele programului:


title: Decizia 2013/134/PESC a Consiliului din 18 martie 2013 de modificare a Deciziei 2011/173/PESC privind măsuri restrictive, având în vedere situația din Bosnia și Herțegovina

text:
               19.3.2013

               RO

               Jurnalul Oficial al Uniunii Europene

               L 75/33

         DECIZIA 2013/134/PESC A CONSILIULUI
   din 18 martie 2013
   de modificare a Deciziei 2011/173/PESC privind măsuri restrictive, având în vedere situația din Bosnia și Herțegovina
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   întrucât:

               (1)

               La 21 martie 2011, Consiliul a adoptat Decizia 2011/173/PESC (1).

               (2)

               Pe baza reexaminării Deciziei 2011/173/PESC, măsurile restrictive ar trebui reînnoite până la 22 martie 2014.

               (3)

               Decizia 2011/173/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   La articolul 6 din Decizia 2011/173/PESC, al doilea paragraf se înlocuiește cu următorul text:

      „Se aplică până la 22 martie 2014.”

   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 18 martie 2013.

            Pentru Consiliu

            Președintele

         S. COVENEY

      (1)  JO L 76, 22.3.2011, p. 68.


title: Decizia (PESC) 2016/597 a Consiliului din 18 aprilie 2016 de prelungire a mandatului Reprezentantului Special al Uniunii Europene pentru procesul de pace din Orientul Mijlociu (PPOM)

text:
               19.4.2016

               RO

               Jurnalul Oficial al Uniunii Europene

               L 103/29

         DECIZIA (PESC) 2016/597 A CONSILIULUI
   din 18 aprilie 2016
   de prelungire a mandatului Reprezentantului Special al Uniunii Europene pentru procesul de pace din Orientul Mijlociu (PPOM)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 33 și articolul 31 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 15 aprilie 2015, Consiliul a adoptat Decizia (PESC) 2015/599 (1) de numire a domnului Fernando GENTILINI în calitate de Reprezentant Special al Uniunii Europene (RSUE) pentru procesul de pace din Orientul Mijlociu (PPOM). Mandatul RSUE urmează să expire la 30 aprilie 2016.

               (2)

               Mandatul RSUE ar trebui să fie prelungit pentru o perioadă suplimentară de 10 luni.

               (3)

               RSUE își va îndeplini mandatul în contextul unei situații care s-ar putea deteriora și care ar putea împiedica realizarea obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Reprezentantul Special al Uniunii Europene
   Mandatul domnului Fernando GENTILINI, în calitate de RSUE pentru procesul de pace din Orientul Mijlociu (PPOM), se prelungește până la 28 februarie 2017. Consiliul poate decide ca mandatul RSUE să se încheie mai devreme, pe baza unei evaluări din partea Comitetului politic și de securitate (COPS) și a unei propuneri din partea Înaltului Reprezentant al Uniunii pentru afaceri externe și politica de securitate (ÎR).
   Articolul 2
   Obiective de politică
   (1)   Mandatul RSUE se întemeiază pe obiectivele de politică ale Uniunii privind PPOM.
   (2)   Obiectivul general este o pace globală care ar trebui realizată prin intermediul unei soluții bazate pe coexistența a două state, cu Israelul și un stat palestinian democratic, unit, viabil, pașnic și suveran coexistând în interiorul unor granițe sigure și recunoscute, beneficiind de relații normale cu vecinii lor, în conformitate cu rezoluțiile relevante ale Consiliului de Securitate al Organizației Națiunilor Unite (ONU), cu principiile de la Madrid, inclusiv acordarea unui teritoriu în schimbul păcii, cu foaia de parcurs, cu acordurile obținute anterior de părți și cu Inițiativa arabă pentru pace. Date fiind diferitele fațete ale relațiilor israeliano-arabe, dimensiunea regională reprezintă un element esențial pentru o pace globală.
   (3)   În vederea atingerii acestui obiectiv, prioritățile de politică sunt menținerea soluției bazate pe coexistența a două state, precum și relansarea și sprijinirea procesului de pace. O serie de parametri clari care să definească baza pentru negocieri reprezintă elementele-cheie pentru obținerea unui rezultat pozitiv, iar Uniunea și-a stabilit poziția cu privire la astfel de parametri în concluziile Consiliului din decembrie 2009, decembrie 2010 și iulie 2014, poziție pe care va continua să o promoveze în mod activ.
   (4)   Uniunea se angajează să conlucreze cu părțile și cu partenerii din comunitatea internațională, inclusiv prin participarea la Cvartetul pentru Orientul Mijlociu (denumit în continuare „cvartetul”) și urmărirea în mod activ a unor inițiative internaționale adecvate pentru a crea o nouă dinamică a negocierilor.
   Articolul 3
   Mandat
   (1)   În vederea realizării obiectivelor de politică, mandatul RSUE constă în:

               (a)

               asigurarea unei contribuții active și eficiente din partea Uniunii la acțiuni și inițiative care să conducă la o soluționare finală a conflictului israeliano-palestinian prin intermediul unei soluții bazate pe coexistența a două state și în conformitate cu parametrii Uniunii;

               (b)

               facilitarea și menținerea unor legături strânse cu toate părțile la procesul de pace, cu actorii politici relevanți, cu alte țări din regiune, cu membrii cvartetului și alte țări relevante, precum și cu ONU și alte organizații internaționale relevante, precum Liga Statelor Arabe, în scopul de a conlucra cu acestea la consolidarea procesului de pace;

               (c)

               depunerea unor eforturi corespunzătoare pentru a promova și contribui la un eventual nou cadru de negocieri, cu consultarea tuturor părților interesate principale și a statelor membre;

               (d)

               acordarea de sprijin și contribuții active la negocierile de pace dintre părți, inclusiv prin înaintarea unor propuneri în numele Uniunii în contextul respectivelor negocieri;

               (e)

               asigurarea unei prezențe continue a Uniunii în forumurile internaționale relevante;

               (f)

               contribuția la gestionarea și prevenirea crizelor, inclusiv cu privire la Gaza;

               (g)

               contribuția, dacă este necesar, la punerea în aplicare a acordurilor internaționale încheiate între părți și stabilirea de contacte cu acestea pe cale diplomatică în eventualitatea nerespectării clauzelor acestor acorduri;

               (h)

               contribuția la eforturile politice în direcția producerii unor schimbări fundamentale, care să conducă la o soluție durabilă pentru Fâșia Gaza, care constituie o parte integrantă a unui viitor stat palestinian și care ar trebui abordată în cadrul negocierilor;

               (i)

               acordarea unei atenții deosebite factorilor care au implicații asupra dimensiunii regionale a procesului de pace, angajamentului față de partenerii arabi și punerii în aplicare a Inițiativei arabe pentru pace;

               (j)

               stabilirea unor contacte constructive cu semnatarii acordurilor din cadrul procesului de pace cu scopul de a promova respectarea normelor de bază ale democrației, inclusiv respectarea dreptului internațional umanitar, a drepturilor omului și a statului de drept;

               (k)

               prezentarea de propuneri cu privire la intervenția Uniunii în procesul de pace și cu privire la cea mai bună modalitate de continuare a inițiativelor Uniunii și a eforturilor în curs ale Uniunii legate de procesul de pace, cum ar fi contribuția Uniunii la reformele palestiniene și includerea aspectelor politice ale proiectelor de dezvoltare relevante ale Uniunii;

               (l)

               obținerea unui angajament al părților de a se abține de la acțiuni unilaterale care amenință viabilitatea soluției bazate pe coexistența a două state;

               (m)

               în calitate de atașat pe lângă cvartet, prezentarea unor rapoarte privind progresele și evoluția negocierilor și contribuția la pregătirea reuniunilor atașaților pe lângă cvartet pe baza pozițiilor Uniunii și în coordonare cu membrii cvartetului;

               (n)

               contribuția la punerea în aplicare a politicii Uniunii cu privire la drepturile omului în colaborare cu RSUE pentru drepturile omului, inclusiv a Orientărilor Uniunii cu privire la drepturile omului, în special a Orientărilor Uniunii privind copiii și conflictele armate, precum și cu privire la violența împotriva femeilor și fetelor și combaterea tuturor formelor de discriminare a acestora, și a politicii Uniunii în legătură cu Rezoluția 1325 (2000) a Consiliului de Securitate al ONU privind femeile, pacea și securitatea, inclusiv prin monitorizarea și raportarea evoluțiilor, precum și formularea de recomandări în acest sens;

               (o)

               contribuția la o mai bună înțelegere a rolului Uniunii de către liderii de opinie din regiune.

         (2)   RSUE sprijină activitatea ÎR, menținând totodată o privire de ansamblu asupra tuturor activităților Uniunii în regiune referitoare la PPOM.
   Articolul 4
   Executarea mandatului
   (1)   RSUE răspunde de executarea mandatului, acționând sub autoritatea ÎR.
   (2)   COPS menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere competențelor ÎR.
   (3)   RSUE își desfășoară activitatea în strânsă coordonare cu Serviciul European de Acțiune Externă (SEAE) și cu departamentele relevante ale acestuia.
   (4)   RSUE își desfășoară activitatea în strânsă coordonare cu reprezentanța Uniunii de la Ierusalim, cu delegația Uniunii de la Tel Aviv, precum și cu toate celelalte delegații relevante ale Uniunii din regiune.
   (5)   RSUE își desfășoară activitatea în principal în regiune, dar în același timp se prezentă regulat la sediul SEAE.
   Articolul 5
   Finanțare
   (1)   Valoarea de referință financiară destinată acoperirii cheltuielilor aferente mandatului RSUE pentru perioada 1 mai 2016-28 februarie 2017 este de 1 250 000 EUR.
   (2)   Cheltuielile sunt gestionate în conformitate cu procedurile și normele aplicabile bugetului general al Uniunii.
   (3)   Gestionarea cheltuielilor face obiectul unui contract între RSUE și Comisie. RSUE răspunde în fața Comisiei pentru toate cheltuielile.
   Articolul 6
   Constituirea și componența echipei
   (1)   În limitele mandatului său și ale mijloacelor financiare aferente puse la dispoziție, RSUE răspunde de constituirea unei echipe. Echipa dispune de competențele necesare în chestiuni politice specifice, conform mandatului. RSUE informează în mod prompt Consiliul și Comisia cu privire la componența echipei sale.
   (2)   Statele membre, instituțiile Uniunii și SEAE pot propune detașarea de personal pe lângă RSUE. Remunerarea personalului detașat este asigurată de statul membru, de instituția Uniunii în cauză ori de SEAE, după caz. Experții detașați de statele membre pe lângă instituțiile Uniunii sau SEAE pot, de asemenea, să fie repartizați pe lângă RSUE. Membrii personalului internațional contractat trebuie să fie resortisanți ai unui stat membru.
   (3)   Toți membrii personalului detașat rămân sub autoritatea administrativă a statului membru sau a instituției Uniunii care i-a detașat ori a SEAE, își duc la îndeplinire sarcinile și acționează în interesul mandatului RSUE.
   Articolul 7
   Privilegiile și imunitățile RSUE și ale personalului RSUE
   Privilegiile, imunitățile și alte garanții necesare îndeplinirii și bunei desfășurări a misiunii RSUE, precum și cele aferente membrilor personalului RSUE sunt convenite împreună cu țările gazdă, după caz. Statele membre și SEAE oferă tot sprijinul necesar în acest sens.
   Articolul 8
   Securitatea informațiilor UE clasificate
   RSUE și membrii echipei RSUE respectă principiile și standardele minime de securitate stabilite prin Decizia 2013/488/UE a Consiliului (2).
   Articolul 9
   Accesul la informații și asistență logistică
   (1)   Statele membre, Comisia, SEAE și Secretariatul General al Consiliului garantează accesul RSUE la toate informațiile relevante.
   (2)   Delegațiile Uniunii în regiune și/sau statele membre, după caz, furnizează asistență logistică în regiune.
   Articolul 10
   Securitate
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, în conformitate cu mandatul și cu condițiile de securitate din zona pentru care este responsabil, pentru a asigura securitatea întregului personal aflat sub directa autoritate a RSUE, în special prin:

               (a)

               elaborarea unui plan de securitate specific pe baza orientărilor primite din partea SEAE, care să includă măsuri de securitate fizice, organizatorice și procedurale specifice, destinate gestionării deplasării personalului în condiții de siguranță către zona pentru care este responsabil RSUE și în interiorul acesteia și gestionarea incidentelor de securitate, precum și un plan de urgență și un plan de evacuare;

               (b)

               asigurarea faptului că întreg personalul desfășurat în afara Uniunii beneficiază de asigurare pentru un grad înalt de risc, necesară în condițiile specifice zonei pentru care este responsabil RSUE;

               (c)

               asigurarea faptului că toți membrii echipei RSUE care urmează să fie desfășurați în afara Uniunii, inclusiv personalul contractat la nivel local, au participat, înainte de sosirea în zona pentru care este responsabil RSUE sau ulterior, la cursuri adecvate de instruire în domeniul securității, pe baza clasificărilor de risc atribuite zonei respective de către SEAE;

               (d)

               asigurarea punerii în aplicare a tuturor recomandărilor formulate de comun acord ca urmare a evaluărilor periodice privind securitatea și transmiterea către Consiliu, ÎR și Comisie a unor rapoarte scrise cu privire la punerea în aplicare a acestora și la alte aspecte legate de securitate, în cadrul raportului privind progresele înregistrate și al raportului privind executarea mandatului.

         Articolul 11
   Raportare
   RSUE prezintă ÎR și SEAE, periodic, rapoarte verbale și scrise. RSUE va înainta rapoarte periodice către COPS, pe lângă cerințele minime privind raportarea și stabilirea obiectivelor astfel cum sunt prevăzute în orientările privind numirea, mandatul și finanțarea Reprezentanților Speciali ai Uniunii. De asemenea, RSUE prezintă rapoarte grupurilor de lucru ale Consiliului, dacă este necesar. Rapoartele periodice sunt difuzate prin rețeaua COREU. RSUE poate prezenta rapoarte Consiliului Afaceri Externe. În conformitate cu articolul 36 din tratat, RSUE poate fi implicat în activitatea de informare a Parlamentului European.
   Articolul 12
   Coordonare
   (1)   RSUE contribuie la unitatea, coerența și eficacitatea acțiunii Uniunii și la asigurarea faptului că toate instrumentele Uniunii și acțiunile statelor membre sunt angajate în mod coerent în vederea realizării obiectivelor de politică ale Uniunii. Activitățile RSUE se coordonează cu cele ale Comisiei. RSUE informează periodic misiunile statelor membre și delegațiile Uniunii.
   (2)   Pe teren, se menține o strânsă legătură cu șefii de misiune ai statelor membre, cu șefii delegațiilor Uniunii și cu șefii misiunilor PSAC. Aceștia depun toate eforturile pentru a-l sprijini pe RSUE în executarea mandatului. În strânsă coordonare cu șeful delegației Uniunii de la Tel Aviv și cu reprezentanța Uniunii de la Ierusalim, RSUE oferă îndrumare politică locală șefului Misiunii de Poliție a Uniunii Europene pentru teritoriile palestiniene (EUPOL COPPS) și șefului Misiunii de Asistență la Frontieră a Uniunii Europene pentru punctul de trecere Rafah (EU BAM Rafah). RSUE stabilește, de asemenea, contacte cu alți actori internaționali și regionali de pe teren.
   Articolul 13
   Reexaminare
   Punerea în aplicare a prezentei decizii și coerența acesteia cu alte contribuții ale Uniunii în regiune se reexaminează în mod periodic. RSUE prezintă Consiliului, ÎR și Comisiei, până la sfârșitul lunii august 2016, un raport privind progresele înregistrate și, până la sfârșitul lunii noiembrie 2016, un raport cuprinzător privind executarea mandatului.
   Articolul 14
   Intrarea în vigoare
   Prezenta decizie intră în vigoare la data adoptării.

      Adoptată la Luxemburg, 18 aprilie 2016.

            Pentru Consiliu

            Președintele

         F. MOGHERINI

      (1)  Decizia (PESC) 2015/599 a Consiliului din 15 aprilie 2015 de numire a Reprezentantului Special al Uniunii Europene pentru procesul de pace din Orientul Mijlociu (PPOM) (JO L 99, 16.4.2015, p. 29).

      (2)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).


title: Decizia Consiliului din 16 octombrie 2001 privind semnarea în numele Comunității Europene a Protocolului împotriva fabricării și traficului ilicit cu arme de foc, cu piese, elemente și muniție pentru acestea, anexat la Convenția Organizației Națiunilor Unite împotriva criminalității organizate transnaționale

text:
               18/Volumul 01

               RO

               Jurnalul Ofícial al Uniunii Europene

               164

         32001D0748

               L 280/5

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 16 octombrie 2001
   privind semnarea în numele Comunității Europene a Protocolului împotriva fabricării și traficului ilicit cu arme de foc, cu piese, elemente și muniție pentru acestea, anexat la Convenția Organizației Națiunilor Unite împotriva criminalității organizate transnaționale
   (2001/748/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene și, în special, articolele 95 și 133 ale acestuia, coroborate cu articolul 300 alineatul (2) primul paragraf al acestuia,
   având în vedere propunerea Comisiei,
   întrucât:

               (1)

               Elementele Protocolului împotriva fabricării și traficului ilicit cu arme de foc, cu piese, elemente și muniție pentru acestea, care țin de competența Comunității, au fost negociate de către Comisie, în urma aprobării Consiliului, în numele Comunității.

               (2)

               De asemenea, Consiliul a însărcinat Comisia să negocieze aderarea Comunității la acest acord internațional.

               (3)

               Negocierile au fost finalizate cu succes, iar instrumentul rezultat va fi deschis spre semnare statelor și, în cadrul competențelor acestora, organizațiilor regionale de integrare economică.

               (4)

               Statele membre și-au declarat intenția de a proceda la semnarea acestui instrument cât mai curând posibil și este necesar ca și Comunitatea europeană să poată face același lucru,

         DECIDE:
   Articol unic
   (1)   Președintele Consiliului este autorizat să desemneze persoanele împuternicite să semneze, în numele Comunității Europene, Protocolul împotriva fabricării și traficului ilicit cu arme de foc, cu piese, elemente și muniție pentru acestea, anexat la Convenția Organizației Națiunilor Unite împotriva criminalității organizate transnaționale.
   (2)   Textul protocolului, care a fost adoptat de către Adunarea Generală a Organizației Națiunilor Unite prin Rezoluția 55/255 din 8 iunie 2001, se publică în Jurnalul Oficial al Comunităților Europene la data semnării de către Comunitate.

      Adoptată la Luxemburg, 16 octombrie 2001.

            Pentru Consiliu

            Președintele

         D. REYNDERS


title: Decizia Consiliului din 29 aprilie 2004 privind încheierea Acordului-cadru dintre Comunitatea Europeană și Agenția Spațială Europeană

text:
Anunţ juridic important

|

32004D0578

Official Journal L 261 , 06/08/2004 P. 0063 - 0063 Official Journal L 261 , 06/08/2004 P. 0010 - 0010 Ediţie specială în limba cehă Chapter 13 Volume 34 P. 875  - 875 Ediţie specială în limba estonă Chapter 13 Volume 34 P. 875  - 875 Ediţie specială în limba maghiară Chapter 13 Volume 34 P. 875  - 875 Ediţie specială în limba lituaniană Chapter 13 Volume 34 P. 875  - 875 Ediţie specială în limba letonă Chapter 13 Volume 34 P. 875  - 875 Ediţie specială în limba malteză Chapter 13 Volume 34 P. 875  - 875 Ediţie specială în limba polonă Chapter 13 Volume 34 P. 875  - 875 Ediţie specială în limba slovacă Chapter 13 Volume 34 P. 875  - 875 Ediţie specială în limba slovenă Chapter 13 Volume 34 P. 875  - 875

		20040429Decizia Consiliuluidin 29 aprilie 2004privind încheierea Acordului-cadru dintre Comunitatea Europeană și Agenția Spațială Europeană(2004/578/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 170, coroborat cu articolul 300 alineatul (2) primul paragraf prima teză și cu articolul 300 alineatul (3) primul paragraf,având în vedere propunerea Comisiei,având în vedere avizul Parlamentului European [1],întrucât:(1) Comisia a negociat în numele Comunității un acord cu Agenția Spațială Europeană.(2) Acordul a fost semnat în numele Comunității la 25 noiembrie 2003, sub rezerva posibilității de a fi încheiat la o dată ulterioară.(3) Acest acord trebuie aprobat,DECIDE:Articolul 1Prin prezenta se aprobă în numele Comunității acordul dintre Comunitatea Europeană și Agenția Spațială Europeană.Textul acordului este anexat la prezenta decizie.Articolul 2Prin prezenta, președintele Consiliului este autorizat să desemneze persoana împuternicită să depună actul de aprobare în numele Comunității, în conformitate cu dispozițiilor articolului 12 alineatul (1) din Acordul-cadru, pentru a exprima consimțământul Comunității de a se angaja.Adoptată la Luxemburg, 29 aprilie 2004.Pentru ConsiliuPreședinteleM. McDowell[1] Aviz emis la 20 aprilie 2004 (nepublicat încă în Jurnalul Oficial).--------------------------------------------------


title: Decizia (PESC) 2015/1337 a Consiliului din 31 iulie 2015 de modificare a Deciziei 2010/413/PESC privind adoptarea de măsuri restrictive împotriva Iranului

text:
               1.8.2015

               RO

               Jurnalul Oficial al Uniunii Europene

               L 206/68

         DECIZIA (PESC) 2015/1337 A CONSILIULUI
   din 31 iulie 2015
   de modificare a Deciziei 2010/413/PESC privind adoptarea de măsuri restrictive împotriva Iranului
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 26 iulie 2010, Consiliul a adoptat Decizia 2010/413/PESC (1) privind adoptarea de măsuri restrictive împotriva Iranului.

               (2)

               Decizia 2010/413/PESC permite, printre altele, executarea obligațiilor care decurg din contracte încheiate înainte de 23 ianuarie 2012 sau din contracte adiționale necesare pentru executarea unor astfel de obligații în cazul în care furnizarea de țiței iranian sau de produse petroliere iraniene sau în care veniturile rezultate din furnizarea acestora servesc rambursării unor sume datorate în temeiul contractelor încheiate înainte de 23 ianuarie 2012 unor persoane sau entități de pe teritoriul statelor membre sau aflate sub jurisdicția acestora, în cazul în care contractele respective prevăd expres astfel de rambursări.

               (3)

               Decizia 2010/413/PESC prevede totodată faptul că măsurile de înghețare a activelor prevăzute în decizia respectivă nu se aplică actelor și tranzacțiilor desfășurate în ceea ce privește entitățile de pe lista din anexa II la decizia respectivă, în măsura în care acestea sunt necesare pentru executarea, până la 30 iunie 2015, a obligațiilor relevante.

               (4)

               Consiliul consideră că dispoziția respectivă ar trebui prelungită până la 14 ianuarie 2016.

               (5)

               Este necesară continuarea acțiunilor Uniunii în vederea punerii în aplicare a măsurilor prevăzute în această decizie.

               (6)

               Prin urmare, Decizia 2010/413/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Articolul 20 alineatul (14) din Decizia 2010/413/PESC se înlocuiește cu următorul text:

      „(14)   Alineatele (1) și (2) nu se aplică actelor și tranzacțiilor efectuate în ceea ce privește entitățile de pe lista din anexa II, în măsura în care acestea sunt necesare pentru executarea, până la 14 ianuarie 2016, a obligațiilor menționate la articolul 3c alineatul (2), cu condiția ca respectivele acte și tranzacții să fi fost în prealabil autorizate pentru fiecare caz în parte de către statul membru relevant. Statul membru relevant informează celelalte state membre și Comisia cu privire la intenția sa de a acorda o autorizație.”

   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 31 iulie 2015.

            Pentru Consiliu

            Președintele

         J. ASSELBORN

      (1)  Decizia 2010/413/PESC a Consiliului din 26 iulie 2010 privind adoptarea de măsuri restrictive împotriva Iranului și de abrogare a Poziției comune 2007/140/PESC (JO L 195, 27.7.2010, p. 39).


title: Decizia 2013/307/PESC a Consiliului din 24 iunie 2013 de modificare și de prelungire a mandatului Reprezentantului Special al Uniunii Europene pentru regiunea sud-mediteraneeană

text:
               25.6.2013

               RO

               Jurnalul Oficial al Uniunii Europene

               L 172/28

         DECIZIA 2013/307/PESC A CONSILIULUI
   din 24 iunie 2013
   de modificare și de prelungire a mandatului Reprezentantului Special al Uniunii Europene pentru regiunea sud-mediteraneeană
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 31 alineatul (2) și articolul 33,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 18 iulie 2011, Consiliul a adoptat Decizia 2011/424/PESC (1) de numire a domnului Bernardino LEÓN în calitate de Reprezentant Special al Uniunii Europene (RSUE) pentru regiunea sud-mediteraneeană. Mandatul RSUE expiră la 30 iunie 2013.

               (2)

               Mandatul RSUE ar trebui să fie prelungit pentru o perioadă de 12 luni.

               (3)

               RSUE își va executa mandatul în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Reprezentantul Special al Uniunii Europene
   Mandatul domnului Bernardino LEÓN în calitate de RSUE pentru regiunea sud-mediteraneeană se prelungește până la 30 iunie 2014. Mandatul RSUE se poate încheia mai devreme, în cazul în care Consiliul decide în acest sens, la propunerea Înaltului Reprezentant al Uniunii pentru afaceri externe și politica de securitate (ÎR).
   Articolul 2
   Obiective de politică
   Mandatul RSUE se întemeiază pe obiectivele de politică ale Uniunii privind vecinătatea sudică astfel cum figurează în declarațiile Consiliului European din 4 februarie 2011 și 11 martie 2011, în concluziile Consiliului European din 24-25 martie 2011 și în concluziile Consiliului din 21 februarie 2011 și 20 iunie 2011, ținând seama și de propunerile cuprinse în comunicările din 8 martie 2011 și 25 mai 2011 ale ÎR și ale Comisiei.
   Respectivele obiective includ:

               (a)

               intensificarea dialogului politic al Uniunii, contribuția la parteneriat și o relație extinsă cu țările din regiunea sud-mediteraneeană, în special cu cele aflate într-un proces de reformă politică și de tranziție către democrație;

               (b)

               contribuția la reacția Uniunii la evoluțiile în țările din regiunea sud-mediteraneeană, în special în cele aflate într-un proces de reformă politică și de tranziție către democrație, și anume prin consolidarea democrației și a dezvoltării instituționale, a statului de drept, a bunei guvernanțe, a respectării drepturilor omului și a libertăților fundamentale, a inițiativelor regionale și în domeniul păcii, inclusiv prin intermediul Politicii europene de vecinătate și al Uniunii pentru Mediterana;

               (c)

               sporirea eficienței, a prezenței și a vizibilității Uniunii în regiune și în forurile internaționale relevante;

               (d)

               stabilirea unei strânse coordonări cu partenerii locali relevanți și organizațiile internaționale și regionale, cum ar fi Uniunea Africană, Consiliul de Cooperare al Statelor Arabe din Golf, Organizația Cooperării Islamice, Liga Statelor Arabe, Uniunea Maghrebului Arab, instituțiile financiare internaționale relevante, Organizația Națiunilor Unite și sectorul privat.

         Articolul 3
   Mandat
   În vederea realizării obiectivelor de politică menționate la articolul 2, mandatul RSUE constă în:

               (a)

               consolidarea rolului politic global al Uniunii în ceea ce privește țările din regiunea sud-mediteraneeană, în special în cele aflate într-un proces de reformă politică și de tranziție către democrație, și anume prin intensificarea dialogului cu guvernele și organizațiile internaționale, precum și cu societatea civilă și alți interlocutori relevanți, precum și promovarea sensibilizării în rândul partenerilor privind abordarea Uniunii;

               (b)

               menținerea unor legături strânse cu toate părțile implicate în procesul de transformare democratică în regiune, promovarea stabilizării și a reconcilierii cu respectarea deplină a responsabilității locale și contribuția la gestionarea și prevenirea crizelor;

               (c)

               contribuția la o mai bună coerență, consecvență și coordonare a politicilor și a acțiunilor Uniunii și ale statelor membre în regiune;

               (d)

               contribuția la promovarea coordonării cu partenerii și organizațiile internaționale și la sprijinirea cooperării regionale; asistența acordată ÎR, în coordonare cu Comisia și cu statele membre, prin contribuția la lucrările grupului operativ și la reuniunile de monitorizare pentru regiunea sud-mediteraneeană;

               (e)

               contribuția la punerea în aplicare în regiune, în colaborare cu RSUE pentru drepturile omului, a politicii Uniunii în domeniul drepturilor omului, inclusiv a orientărilor UE privind drepturile omului, în special a orientărilor UE privind copiii și conflictele armate, precum și a orientărilor UE privind violența împotriva femeilor și a fetelor și combaterea tuturor formelor de discriminare a acestora, precum și politica Uniunii privind femeile, pacea și securitatea, inclusiv prin monitorizarea și raportarea cu privire la progresele înregistrate în acest sens, dar și formularea unor recomandări în acest sens.

         Articolul 4
   Executarea mandatului
   (1)   RSUE răspunde de executarea mandatului, acționând sub autoritatea ÎR.
   (2)   Comitetul politic și de securitate (COPS) menține o legătură privilegiată cu RSUE și reprezintă principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere competențelor ÎR.
   (3)   RSUE își desfășoară activitatea în strânsă coordonare cu Serviciul European de Acțiune Externă (SEAE) și cu departamentele relevante ale acestuia.
   Articolul 5
   Finanțare
   (1)   Valoarea financiară de referință destinată să acopere cheltuielile aferente mandatului RSUE în perioada 1 iulie 2013 - 30 iunie 2014 este de 945 000 EUR.
   (2)   Cheltuielile sunt gestionate în conformitate cu procedurile și normele aplicabile bugetului general al Uniunii.
   (3)   Gestionarea cheltuielilor face obiectul unui contract între RSUE și Comisie. RSUE răspunde în fața Comisiei pentru toate cheltuielile.
   Articolul 6
   Constituirea și componența echipei
   (1)   În limitele mandatului său și ale mijloacelor financiare aferente puse la dispoziție, RSUE răspunde de constituirea echipei sale. Echipa dispune de competențele necesare în chestiuni politice specifice, conform mandatului. RSUE informează în mod prompt Consiliul și Comisia cu privire la componența echipei sale.
   (2)   Statele membre, instituțiile Uniunii și SEAE pot propune detașarea de personal care să lucreze cu RSUE. Remunerarea personalului detașat este asigurată de respectivul stat membru, de instituția Uniunii în cauză ori de SEAE, după caz. Experții detașați de statele membre pe lângă instituțiile Uniunii sau SEAE pot, de asemenea, să fie detașați pe lângă RSUE. Membrii personalului internațional contractat trebuie să dețină naționalitatea unui stat membru.
   (3)   Toți membrii personalului detașat rămân sub autoritatea administrativă a statului membru sau a instituției Uniunii care i-a detașat ori a SEAE, își duc la îndeplinire sarcinile și acționează în interesul mandatului RSUE.
   (4)   Personalul RSUE este amplasat în același loc cu departamentele relevante ale SEAE sau cu delegațiile relevante ale Uniunii, în vederea asigurării coerenței și consecvenței activităților lor respective.
   Articolul 7
   Privilegiile și imunitățile RSUE și ale personalului RSUE
   Privilegiile, imunitățile și alte garanții necesare îndeplinirii și bunei desfășurări a misiunii RSUE, precum și a membrilor personalului RSUE se stabilesc împreună cu țările-gazdă, după caz. Statele membre și SEAE oferă tot sprijinul necesar în acest sens.
   Articolul 8
   Securitatea informațiilor UE clasificate
   RSUE și membrii echipei sale respectă principiile și standardele minime de securitate stabilite prin Decizia 2011/292/UE a Consiliului din 31 martie 2011 privind normele de securitate pentru protecția informațiilor UE clasificate (2).
   Articolul 9
   Accesul la informații și asistență logistică
   (1)   Statele membre, Comisia și Secretariatul General al Consiliului garantează accesul RSUE la toate informațiile relevante.
   (2)   Delegațiile Uniunii și/sau statele membre, după caz, furnizează asistență logistică în regiune.
   Articolul 10
   Securitate
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, conform mandatului său și condițiilor de securitate din regiunea geografică pentru care este responsabil, pentru a asigura securitatea întregului personal aflat sub directa autoritate a RSUE, în special în ceea ce privește:

               (a)

               elaborarea unui plan de securitate specific misiunii pe baza orientărilor primite din partea SEAE, care să prevadă măsuri de securitate fizice, organizaționale și procedurale specifice misiunii, prin care să se reglementeze gestionarea deplasării personalului în condiții de siguranță către zona de misiune și în interiorul acesteia și gestionarea incidentelor de securitate, precum și un plan de urgență și un plan de evacuare a misiunii;

               (b)

               asigurarea faptului că întreg personalul desfășurat în afara Uniunii beneficiază de asigurare pentru un grad înalt de risc, necesară în condițiile specifice zonei de misiune;

               (c)

               asigurarea faptului că toți membrii echipei RSUE care urmează să fie desfășurați în afara Uniunii, inclusiv personalul contractat la nivel local, au participat, înainte de sosirea în zona de misiune sau în momentul sosirii, la cursuri adecvate de instruire în domeniul securității, pe baza clasificărilor de risc atribuite zonei de misiune de către SEAE;

               (d)

               asigurarea punerii în aplicare a tuturor recomandărilor formulate de comun acord ca urmare a evaluărilor periodice privind securitatea și transmiterea către Consiliu, ÎR și Comisie, a unor rapoarte scrise cu privire la punerea în aplicare a acestora și la alte aspecte legate de securitate, în cadrul rapoartelor intermediare și al celor de executare a mandatului.

         Articolul 11
   Raportare
   RSUE prezintă COPS și ÎR, periodic, rapoarte verbale și scrise. De asemenea, RSUE prezintă rapoarte grupurilor de lucru ale Consiliului, dacă este necesar. Rapoartele scrise periodice sunt difuzate prin rețeaua COREU. La recomandarea COPS sau a ÎR, RSUE poate prezenta rapoarte Consiliului Afaceri Externe. În conformitate cu articolul 36 din tratat, RSUE poate fi implicat în activitatea de informare a Parlamentului European.
   Articolul 12
   Coordonare
   (1)   RSUE contribuie la unitatea, coerența și eficiența acțiunii Uniunii, precum și la garantarea faptului că toate instrumentele Uniunii și acțiunile statelor membre sunt angajate în mod coerent în vederea realizării obiectivelor de politică ale Uniunii. RSUE își desfășoară activitatea în deplină coordonare cu statele membre și cu Comisia, precum și cu alți reprezentanți speciali ai Uniunii Europene activi în regiune, după caz. RSUE informează periodic misiunile statelor membre și delegațiile Uniunii.
   (2)   Pe teren se menține o strânsă legătură cu șefii delegațiilor Uniunii și cu șefii de misiune ai statelor membre, care depun toate eforturile pentru a-l sprijini pe RSUE în executarea mandatului. RSUE stabilește, de asemenea, contacte cu alți actori internaționali și regionali de pe teren.
   Articolul 13
   Reexaminare
   Punerea în aplicare a prezentei decizii și coerența acesteia cu alte contribuții ale Uniunii în regiune se reexaminează în mod periodic. RSUE prezintă Consiliului, ÎR și Comisiei, până la sfârșitul lunii decembrie 2013, un raport privind progresele înregistrate și, la sfârșitul mandatului, un raport cuprinzător privind executarea mandatului.
   Articolul 14
   Intrarea în vigoare
   Prezenta decizie intră în vigoare la data adoptării.
   Prezenta decizie se aplică de la 1 iulie 2013.

      Adoptată la Luxemburg, 24 iunie 2013.

            Pentru Consiliu

            Președintele

         C. ASHTON

      (1)  JO L 188, 19.7.2011, p. 24.

      (2)  JO L 141, 27.5.2011, p. 17.


title: Decizia 2013/89/PESC a Consiliului din 18 februarie 2013 de modificare a Deciziei 2011/101/PESC privind măsuri restrictive împotriva Zimbabwe

text:
               19.2.2013

               RO

               Jurnalul Oficial al Uniunii Europene

               L 46/37

         DECIZIA 2013/89/PESC A CONSILIULUI
   din 18 februarie 2013
   de modificare a Deciziei 2011/101/PESC privind măsuri restrictive împotriva Zimbabwe
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   întrucât:

               (1)

               La 15 februarie 2011, Consiliul a adoptat Decizia 2011/101/PESC (1).

               (2)

               Pe baza unei reexaminări a Deciziei 2011/101/PESC, măsurile restrictive ar trebui reînnoite până la 20 februarie 2014.

               (3)

               Cu toate acestea, nu mai există motive pentru menținerea anumitor persoane și entități pe lista persoanelor și entităților cărora li se aplică măsurile restrictive prevăzute în Decizia 2011/101/PESC.

               (4)

               În vederea facilitării dialogului dintre Uniune și guvernul din Zimbabwe, suspendarea interdicției de călătorie impusă celor doi membri ai echipei pentru reangajare din guvernul din Zimbabwe incluși pe listă în temeiul Deciziei 2011/101/PESC ar trebui să fie menținută. De asemenea, suspendarea interdicției de călătorie ar trebui extinsă la încă șase membri ai guvernului din Zimbabwe.

               (5)

               Decizia 2011/101/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Decizia 2010/101/PESC se modifică după cum urmează:
   Articolul 10 se înlocuiește cu următorul text:

      „Articolul 10
      (1)   Prezenta decizie întră în vigoare la data adoptării.
      (2)   Prezenta decizie se aplică până la 20 februarie 2014.
      (3)   Măsurile menționate la articolul 4 alineatul (1), în măsura în care se aplică persoanelor incluse în lista din anexa II, se suspendă până la 20 februarie 2014.
      (4)   Prezenta decizie este reexaminată permanent și este reînnoită sau modificată, după caz, în situația în care Consiliul apreciază că obiectivele acesteia nu au fost atinse.”.

   Articolul 2
   Anexele I și II la Decizia 2011/101/PESC se modifică după cum este prevăzut în anexa la prezenta decizie.
   Articolul 3
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 18 februarie 2013.

            Pentru Consiliu

            Președintele

         C. ASHTON

      (1)  JO L 42, 16.2.2011, p. 6.

      ANEXĂ
      Anexele I și II la Decizia 2011/101/CE se modifică după cum urmează:

                  (1)

                  Următoarele persoane și entități se elimină din anexa I

                              a)

                              Persoane

                                          Chapfika, David

                                          Chigudu, Tinaye Elisha Nzirasha

                                          Chipanga, Tongesai Shadreck

                                          Kwenda, R.

                                          Mahofa, Shuvai Ben

                                          Mashava, G.

                                          Moyo, Gilbert

                                          Mpabanga, S.

                                          Msipa, Cephas George

                                          Muchono, C.

                                          Mudenge, Isack Stanislaus Gorerazvo

                                          Mudonhi, Columbus

                                          Mugariri, Bothwell

                                          Mumba, Isaac

                                          Mutsvunguma, S.

                                          Nkomo, John Landa

                                          Nyambuya, Michael Reuben

                                          Parirenyatwa, David Pagwese

                                          Rangwani, Dani

                                          Ruwodo, Richard

                                          Zhuwao, Patrick

                              b)

                              Entități
                              Divine Homes (PVT) Ltd

                  (2)

                  Rubricile pentru următoarele persoanele care figurează în ANEXA I la Decizia 2011/101/PESC se adaugă în ANEXA II:

                              Murerwa, Herbet Muchemwa

                              Mzembi, Walter

                              Nguni, Sylvester Robert

                              Nhema, Francis Chenayimoyo Dunstan

                              Nyoni, Sithembiso Gile Glad

                              Shamu, Webster Kotiwani


title: Decizia a Consiliului din 28 noiembrie 2016 de numire a membrilor și a membrilor supleanți în cadrul Consiliului de conducere al Agenției Europene pentru Securitate și Sănătate în Muncă pentru Danemarca, Franța, Italia și Malta

text:
               1.12.2016

               RO

               Jurnalul Oficial al Uniunii Europene

               C 447/7

         DECIZIA A CONSILIULUI
   din 28 noiembrie 2016
   de numire a membrilor și a membrilor supleanți în cadrul Consiliului de conducere al Agenției Europene pentru Securitate și Sănătate în Muncă pentru Danemarca, Franța, Italia și Malta
   (2016/C 447/04)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 2062/94 al Consiliului din 18 iulie 1994 privind înființarea Agenției Europene pentru Sănătate și Securitate în Muncă (1), în special articolul 8,
   având în vedere listele candidaților prezentate Consiliului de către guvernele statelor membre și de către organizațiile lucrătorilor și organizațiile angajatorilor,
   având în vedere listele membrilor și membrilor supleanți din cadrul Comitetului consultativ pentru securitate și sănătate la locul de muncă,
   întrucât:

               (1)

               Prin decizia sa din 17 octombrie 2016 (2), Consiliul a numit membrii și membrii supleanți în cadrul Consiliului de conducere al Agenției Europene pentru Securitate și Sănătate în Muncă pentru perioada 8 noiembrie 2016-7 noiembrie 2019.

               (2)

               Guvernul Italiei a prezentat candidaturi suplimentare pentru două posturi care urmează a fi ocupate.

               (3)

               Organizația lucrătorilor CES și organizația angajatorilor BUSINESSEUROPE au prezentat candidaturi suplimentare pentru mai multe posturi care urmează a fi ocupate,

         ADOPTĂ PREZENTA DECIZIE:
   Articolul 1
   Următoarele persoane sunt numite în calitate de membri și membri supleanți în cadrul Consiliului de conducere al Agenției Europene pentru Securitate și Sănătate în Muncă pentru perioada care se încheie la 7 noiembrie 2019:
   I.   REPREZENTANȚI AI GUVERNELOR

               Țara

               Membru

               Membru supleant

               Italia

               domnul Romolo De CAMILLIS

               doamna Alessandra PERA

   II.   REPREZENTANȚI AI ORGANIZAȚIILOR LUCRĂTORILOR

               Țara

               Membri

               Membri Supleanți

               Franța

               domnul Abderrafik ZAIGOUCHE

               doamna Edina LAMOUREUX

               Italia

               doamna Cinzia FRASCHERI

               domnul Marco LUPI

   III.   REPREZENTANȚI AI ORGANIZAȚIILOR ANGAJATORILOR

               Țara

               Membri

               Membri Supleanți

               Danemarca

               domnul Henrik BACH MORTENSEN

               doamna Lena SØBY

               Franța

               domnul Patrick LEVY

               doamna Nathalie BUET

               Italia

               doamna Fabiola LEUZZI

               Malta

               domnul Lawrence MIZZI

               domnul Brian ZAHRA

         Articolul 2
   Consiliul numește membrii și membrii supleanți încă nenominalizați la o dată ulterioară.
   Articolul 3
   Prezenta decizie intră în vigoare la data adoptării.

      Adoptată la Bruxelles, 28 noiembrie 2016.

            Pentru Consiliu

            Președintele

         P. ŽIGA

      (1)  JO L 216, 20.8.1994, p. 1.

      (2)  Decizia Consiliului din 17 octombrie 2016 de numire a membrilor și a supleanților în cadrul Consiliului de conducere al Agenției Europene pentru Securitate și Sănătate în Muncă (JO C 386, 20.10.2016, p. 3).